CELEX: 32011D0095
Language: mt
Date: 2011-02-11 00:00:00
Title: 2011/95/UE: Deċiżjoni tal-Kummissjoni tal- 11 ta’ Frar 2011 li tawtorizza metodu għall-klassifikazzjoni tal-karkassi tal-majjal fil-Gran Dukat tal-Lussemburgu (notifikata bid-dokument numru C(2011) 750)

12.2.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 38/40
            
         DEĊIŻJONI TAL-KUMMISSJONI
   tal-11 ta’ Frar 2011
   li tawtorizza metodu għall-klassifikazzjoni tal-karkassi tal-majjal fil-Gran Dukat tal-Lussemburgu
   (notifikata bid-dokument numru C(2011) 750)
   (It-test bil-Franċiż biss huwa awtentiku)
   (2011/95/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS [Ir-Regolament dwar l-OKS Unika]) (1), u partikolarment l-Artikolu 43, il-punt (m), flimkien mal-Artikolu 4 tiegħu,
   Billi:
   
               (1)
            
            
               Il-punt B.IV, il-paragrafu 1, tal-Anness V għar-Regolament (KE) Nru 1234/2007 jipprovdi li, għall-klassifikazzjoni ta’ karkassi tal-majjal, il-kontenut ta’ laħam dgħif għandu jiġi vvalutat permezz ta’ metodi ta’ klassifikazzjoni awtorizzati mill-Kummissjoni, u dawn il-metodi jistgħu jkunu biss metodi ta’ valutazzjoni pprovati statistikament ibbażati fuq il-qies fiżiku ta’ parti anatomika waħda jew iktar tal-karkassa tal-majjal. L-awtorizzazzjoni tal-metodi ta’ klassifikazzjoni hija soġġetta għall-konformità b’tolleranza massima għall-iżbalji statistiċi fil-valutazzjoni. Definizzjoni ta’ din it-tolleranza tinsab fl-Artikolu 23(3) tar-Regolament tal-Kummissjoni (KE) Nru 1249/2008 tal-10 ta’ Diċembru 2008 li jistabbilixxi regoli dettaljati dwar l-implimentazzjoni tal-iskali tal-Komunità għall-klassifikazzjoni ta’ karkassi taċ-ċanga, tal-majjal, u tal-laħam tan-nagħaġ u r-rapportar tal-prezzijiet tagħhom (2).
            
         
               (2)
            
            
               Il-Gran Dukat tal-Lussemburgu huwa tal-fehma li l-aġġornament tal-formula nazzjonali huwa assolutament meħtieġ sabiex jitqies il-proċess tat-trobbija matul l-aħħar 20 sena. L-aħħar aġġornament tal-ekwazzjoni għal-laħam dgħif tal-istrument tal-klassifikazzjoni (HGP-2) imur lura għall-1989 u kien awtorizzat bid-Deċiżjoni tal-Kummissjoni 89/51/KEE (3).
            
         
               (3)
            
            
               Il-Gran Dukat tal-Lussemburgu għalhekk talab lill-Kummissjoni tawtorizza metodu wieħed għall-klassifikazzjoni tal-karkassi tal-majjal fit-territorju tiegħu, u ppreżenta deskrizzjoni dettaljata tal-prova tad-dissezzjoni, u indika l-prinċipji li fuqhom huwa bbażat dan il-metodu, ir-riżultati tal-prova tad-dissezzjoni tiegħu, u l-ekwazzjoni użata għall-valutazzjoni tal-perċentwali tal-laħam dgħif fil-protokoll previst fl-Artikolu 23(4) tar-Regolament (KE) Nru 1249/2008.
            
         
               (4)
            
            
               L-eżami ta’ din it-talba żvela li l-kundizzjonijiet għall-awtorizzazzjoni ta’ dan il-metodu ta’ klassifikazzjoni huma ssodisfati. Dan il-metodu ta’ klassifikazzjoni għalhekk għandu jiġi awtorizzat fil-Gran Dukat tal-Lussemburgu.
            
         
               (5)
            
            
               L-ebda modifika fl-apparat jew fil-metodu ta’ klassifikazzjoni ma tista’ tiġi awtorizzata ħlief permezz ta’ Deċiżjoni tal-Kummissjoni ġdida adottata fid-dawl tal-esperjenza miksuba. Għal din ir-raġuni, din l-awtorizzazzjoni tista’ tiġi rrevokata.
            
         
               (6)
            
            
               Id-Deċiżjoni 89/51/KEE għandha għalhekk titħassar. Madankollu, minħabba ċirkustanzi tekniċi waqt l-introduzzjoni ta’ apparat ġdid u ekwazzjoni ġdida, il-metodu għall-klassifikazzjoni ta’ karakassi tal-majjal awtorizzat bid-Deċiżjoni 89/51/KEE għandu jibqa’ japplika sat-28 ta’ Frar 2011.
            
         
               (7)
            
            
               Il-miżuri pprovduti f’din id-Deċiżjoni huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
            
         ADOTTAT DIN ID-DEĊIŻJONI:
   Artikolu 1
   L-użu tal-metodu li ġej huwa b’dan awtorizzat għall-klassifikazzjoni tal-karkassi tal-majjal skont il-punt B.IV, il-paragrafu 1, tal-Anness V għar-Regolament (KE) Nru 1234/2007 fil-Gran Dukat tal-Lussemburgu: l-apparat imsejjaħ “Hennessy Grading Probe (HGP 4)” u l-metodu ta’ valutazzjoni marbut miegħu, li d-dettalji tagħhom jinsabu fl-Anness.
   Artikolu 2
   Ma għandhomx jiġu awtorizzati modifiki fl-apparat jew fil-metodu ta’ valutazzjoni.
   Artikolu 3
   Id-Deċiżjoni 89/51/KEE hija rrevokata.
   Madankollu, sat-28 ta’ Frar 2011, il-Gran Dukat tal-Lussemburgu jista’ jkompli japplika l-metodu għall-klassifikazzjoni tal-karkassi tal-majjal awtorizzat bid-Deċiżjoni 89/51/KEE.
   Artikolu 4
   Din id-Deċiżjoni hija indirizzata lill-Gran Dukat tal-Lussemburgu.
   
      Magħmul fi Brussell, il-11 ta’ Frar 2011.
      
         
            Għall-Kummissjoni
         
         Dacian CIOLOŞ
         
            Membru tal-Kummissjoni
         
      
   
   
      (1)  ĠU L 299, 16.11.2007, p. 1.
   
      (2)  ĠU L 337, 16.12.2008, p. 3.
   
      (3)  ĠU L 20, 25.1.1989, p. 31.
   
      ANNESS
      
         Metodu għall-klassifikazzjoni tal-karkassi tal-majjal fil-Gran Dukat tal-Lussemburgu
      
      
               
                  1.
               
               
                  Il-klassifikazzjoni tal-karkassi tal-majjal għandha ssir bl-użu tal-apparat bl-isem “Hennessy Grading Probe (HGP 4)”.
               
            
               
                  2.
               
               
                  L-apparat għandu jkun mgħammar b’sonda b’dijametru ta’ 5,95 millimetri (u ta’ 6,3 millimetri fix-xafra fil-quċċata tas-sonda) li jkun fiha photodiode (Siemens LED tat-tip LYU 260-EO) u photodetector tat-tip Silonex SLCD-61N1 u li jkollu distanza operattiva ta’ bejn 0 u 120 millimetru. Ir-riżultati tal-qisien għandhom jiġu kkonvertiti f’kontenut ta’ laħam dgħif stmat permezz tal-HGP 4 innifsu jew permezz ta’ kompjuter imqabbad miegħu.
               
            
               
                  3.
               
               
                  Il-kontenut ta’ laħam dgħif tal-karkassa għandu jiġi kkalkulat skont il-formula li ġejja:
                  LMP = 62,49268 - 0,94725·F + 0,16604·M
               
            
               
                  4.
               
               
                  fejn:
                  
                              LMP
                           
                           
                              =
                           
                           
                              il-perċentwali tal-laħam dgħif stmat fil-karkassa,
                           
                        
                              F
                           
                           
                              =
                           
                           
                              il-ħxuna tax-xaħam tad-dahar (bil-ġilda ta’ barra) f’millimetri, imkejla 7 ċentimetri ’l bogħod mil-linja tan-nofs tal-karkassa maqsuma, bejn it-tieni u t-tielet kustilja tal-aħħar,
                           
                        
                              M
                           
                           
                              =
                           
                           
                              il-ħxuna tal-muskolu dorsali f’millimetri, imkejla fl-istess ħin u fl-istess post bħal F.
                           
                        Din il-formula għandha tkun valida għall-karkassi li jiżnu bejn 50 u 120 kilogramma.